**ΕΝΗΜΕΡΩΣΗ ΓΟΝΕΩΝ/ΚΗΔΕΜΟΝΩΝ ΓΙΑ ΤΙΣ ΕΞΕΤΑΣΕΙΣ ECDL**

Αγαπητοί γονείς/κηδεμόνες μαθητών**/**τριών Α**’** Τάξης Γυμνασίου,

Το Υπουργείο Παιδείας, Πολιτισμού, Αθλητισμού και Νεολαίας ανταποκρινόμενο στις προκλήσεις της εποχής μας και στο πλαίσιο των μεταρρυθμίσεων που προωθεί για αναβάθμιση της παρεχόμενης εκπαίδευσης, συμμετέχει ενεργά στην πανευρωπαϊκή προσπάθεια για αντιμετώπιση της έλλειψης εξειδικευμένου προσωπικού σε δεξιότητες ΤΠΕ (Τεχνολογιών Πληροφοριών και Επικοινωνίας). Για τον σκοπό αυτό έχει συσταθεί και εγκριθεί από το Υπουργικό Συμβούλιο, στις 18 Ιανουαρίου 2016, η Εθνική Συμμαχία Ψηφιακών Θέσεων Εργασίας, υπό το συντονισμό του Ψηφιακού Πρωταθλητή Κύπρου.

Ένας από τους πιο σημαντικούς στόχους της Εθνικής Συμμαχίας είναι η πιστοποίηση και γενικότερα η σύνδεση της εκπαίδευσης με την πιστοποίηση, γιατί το σύγχρονο εργασιακό και κοινωνικοοικονομικό περιβάλλον προϋποθέτει πλέον τη συνεχή βελτίωση των δεξιοτήτων πληροφορικής.

Το Υπουργείο Παιδείας, Πολιτισμού, Αθλητισμού και Νεολαίας, σε συνεργασία με τα άλλα εμπλεκόμενα Υπουργεία, έχοντας σε γνώση τα πιο πάνω, έχει εισαγάγει από τη σχολική χρονιά 2016-2017 την πιστοποίηση των δεξιοτήτων πληροφορικής, σε εθελούσια βάση για μαθητές/μαθήτριες της Δευτεροβάθμιας Εκπαίδευσης.

Λαμβάνοντας υπόψη τα διαθέσιμα πρότυπα πιστοποίησης, επιλέγηκε το διεθνές πρότυπο πιστοποίησης European Computer Driving License (ECDL), το οποίο προσφέρεται μέσω του Κυπριακού Συνδέσμου Πληροφορικής. Το ECDL είναι:

* αναγνωρισμένο πρότυπο πιστοποίησης σε 140 χώρες,
* περιλαμβάνεται ως μέτρο προώθησης του ψηφιακού αλφαβητισμού στην ψηφιακή στρατηγική της Κύπρου,
* αποδεκτό σε πανεπιστήμια στην Κύπρο, στην Ευρώπη αλλά και διεθνώς.

Η σημαντική αυτή καινοτομία στο εκπαιδευτικό μας σύστημα αναβαθμίζει σε σημαντικό βαθμό την παρεχόμενη εκπαίδευση στον τομέα των ψηφιακών δεξιοτήτων, μέσα από το μάθημα της Πληροφορικής στον Γυμνασιακό κύκλο. Δίνει τη δυνατότητα στους/στις μαθητές/μαθήτριες να πιστοποιήσουν τις ψηφιακές τους δεξιότητες μέσα από την πιστοποίηση, που προσφέρει η διεθνούς κύρους πιστοποίηση του ECDL.

Η πιστοποίηση παρέχεται δωρεάν σε όλους/όλες τους/τις μαθητές/μαθήτριες σε τέσσερις ενότητες. Συγκεκριμένα, στην Α’ τάξη γίνεται πιστοποίηση στην ενότητα της Επεξεργασίας Κειμένου **(MS Word)**, στη Β’ τάξη στις ενότητες των Υπολογιστικών Φύλλων **(MS Excel)** και Παρουσιάσεων **(MS PowerPoint)**, και στην Γ’ τάξη στην ενότητα Βάσεις Δεδομένων **(MS Access)**. Με μεγάλη μας χαρά, σας ενημερώνουμε, ότι μέχρι τώρα, ένα πολύ μεγάλο ποσοστό μαθητών/μαθητριών μας που παρακάθισαν στις συγκεκριμένες εξετάσεις, πέτυχαν και απέκτησαν την πιστοποίηση στη συγκεκριμένη ενότητα.

Σε περίπτωση που επιθυμείτε το παιδί σας να λάβει μέρος σε αυτές τις εξετάσεις**,** παρακαλούμε όπως κατά την εγγραφή του στο Γυμνάσιο**,** προσκομίσετε μια επιπρόσθετη φωτογραφία του**,** μεγέθους διαβατηρίου**,** με το όνομα και το επίθετο του στο πίσω μέρος της φωτογραφίας**,** για να χρησιμοποιηθεί στο βιβλιαράκι πιστοποίησης του **ECDL.**